Artistien suosiossa oleva Vero-sovellus tekee ikäviä temppuja puhelimessa, asiantuntija paljasti.

Vanha, mutta yhtäkkiä suosioon ponnistanut sosiaalisen median sovellus, ”uudeksi Instagramiksikin” kutsuttu Vero herättää huolia tietoturvasta. Ongelmia perkasi asiantuntija Joel Latto blogissaan.

Latto työskentelee suomalaisessa tietoturvayhtiö F-Securessa sosiaalisen median markkinointijohtajana. Hän havaitsi, että Vero säilöö vaivihkaa käyttäjän kontaktitiedot ja linkittää ne käyttätiliin, jos sovellukselle antaa siihen luvan edes hetkeksi. Luvan voi kieltää sovelluksen asennuksen jälkeen, mutta sillä ei Latton päätelmien mukaan ole mitään vaikutusta.

Latto törmäsi asiaan, kun eräs hänen ystävänsä loi Veroon tilin Latton jälkeen ja etenkin sen jälkeen, kun Latto oli kieltänyt sovellukselta kontaktiensa käytön. Vero ehdotti ystävää uudeksi kontaktiksi, koska ystävän puhelinnumero löytyi Latton puhelimesta.

Erikoista on myös, että ystävä oli kieltänyt sovellukselta pääsyn kontakteihinsa jo heti asennusvaiheessa.

– [Vero] tarjoaa kontaktien käyttöön luvan antaneille käyttäjille keinon olla yhteydessä käyttäjiin, jotka ovat nimenomaan kieltäneet Verolta pääsyn puhelimensa yhteystietoihin. Kaiken huippuna ei ole mitään tapaa näiden tietojen poistamiseksi palvelusta jälkikäteen, Latto kirjoittaa.

Vero kertoo asiasta suhteellisen epämääräisesti tietosuojakäytännössään. Joel Latto veikkaa, että pinnan alta löytyisi vähän kaivelemalla lisääkin tietoturvaongelmia.

Muutakin outoa

Väitetty toiminta näyttää olevan ristiriidassa Veron julkilausuman kanssa. Siinä palvelu tähdentää, että "Vero kerää ainoastaan tietoja, jotka uskomme olevan tarpeellisia tarjotaksemme käyttäjille loistavan kokemuksen ja varmistaaksemme heidän tilien turvallisuuden".

The Independent -lehti listaa muitakin Veron ongelmia. Se esimerkiksi vaati täysiä oikeuksia käyttäjien julkaisemaan sisältöön. Nyt käyttöehdoissa kuitenkin vakuutetaan, että Vero ei vaadi omistusoikeutta käyttäjien sisältöön.

Sovellusta ovat leimanneet myös tekniset ongelmat. Se ei ole toiminut kaikilla käyttäjillä, koska kävijäryntäys ilmeisesti yllätti ylläpitäjät.

”Uudeksi Instagramiksi” mainittu Vero on kertonut muuttuvansa ennen pitkää maksulliseksi. Mutta ensimmäiset miljoona käyttäjää saavat pysyvät, ilmaiset tilit.